Kázeň z ev. Služieb Božích v Bratislave, 14. 3. 2023, 18.00,

utorok po 3. nedeli v pôstnom období, Bratislava, Legionárska 6,

ES: 95, 550, 430; čítanie zo SZ: Iz 53, 10 – 12 (ekumenický preklad)

**Lukáš 23, 34**: *„Otče, odpusť im, lebo nevedia, čo činia.“*

**Milí bratia a milé sestry!**

V evanjeliách je zaznamenaných 7 sedem slov (či 7 viet), ktoré povedal Pán Ježiš Kristus na kríži. Nevieme, či toho Ježiš pred svojou smrťou nepovedal aj viac. NZ však zachovala týchto 7 slov. **7 je biblické číslo dokonalosti.**

7 Ježišových slov – to nie sú len posledné výroky slávneho človeka. **Pán Ježiš nám 7 slovami na kríži otvoril svoje srdce, aj milujúce srdce nášho nebeského Otca.** Najtemnejší deň v dejinách sveta sa stal najdôležitejším a najpožehnanejším dňom, dňom nášho vykúpenia. O tom svedčí 7 slov na kríži:

***„Otče, odpusť im, lebo nevedia, čo činia.“***

*„Žena, ajhľa, Tvoj syn. Ajhľa Tvoja matka.“*

*„Veru, hovorím ti: dnes budeš som mnou v raji.“*

***„Bože môj, Bože môj, prečo si ma opustil?“***

*„Žíznim.“*

*„Dokonané.“*

***„Otče, do Tvojich rúk porúčam svojho ducha.“***

**Prvé, 4. a 7. slovo na kríži sú modlitby.** Pán Ježiš nám tým dal príklad, že **začiatok, stred a koniec všetkého, čo hovoríme a robíme, by mal byť preniknutý modlitbou.** Prvé aj posledné 7. slova sa začína dôvery plným oslovením Boha: „Otče!“, ktoré sa odvažujeme používať len preto, že nás to Ježiš naučil.

Prvý slovom: *„Otče, odpusť im, lebo nevedia, čo činia“*, sa Pán Ježiš modlil, keď prežíval najväčšie bolesti. Pritom nočné výsluchy, pľuvance do tváre a ukrutné bičovanie boli len začiatkom nesmierneho utrpenia, ktoré Pán Ježiš prežíval, keď bol pribitý k drevenému trámu a zavesený na kríži – nástroji mučenia a popravy. Bolo by celkom pochopiteľné, keby Ježiš v tejto situácii zvolal slovo: „Otče!“ ako zúfalé volanie o pomoc. **Nebolo to však volanie o pomoc, ale – čuduj sa svete – je to príhovorná modlitba: „Otče, odpusť im!“ Ježiš nielen učil láske k nepriateľom, ale ju aj žil – až do najkrajnejších dôsledkov.** Prosil o odpustenie pre svojich mučiteľov, trýzniteľov – rímskych vojakov, ktorí Ho pribili na kríž.

V ľudskej prirodzenosti by bolo týchto brutálnych ľudí prekliať, zlorečiť im, želať im to najhoršie. **Ježiš však vo svojej nepochopiteľnej láske nechce, aby sa im na poslednom súde Pán Boh vyčítal tento hriech.** Ježiš chce, aby boli požehnaní. Týmto spôsobom naplnil to, čo predpovedal prorok Izaiáš: ***„Prihováral sa za zločincov.“*** (Iz 53, 12 – ekum. preklad).

**Ježišova modlitba sa netýkala len vojakov, ale aj všetkých ostatných, ktorí sa previnili Jeho odsúdením.** Neskôr – v kázni na Letnice apoštol Peter túto vinu pripisoval celému židovskému národu: *„Mužovia izraelskí, ... Ježiša Nazaretského, ... ste vy zamordovali, takže ste Ho rukám zločincov dali pribiť na kríž“* (Sk 2, 22n). Veď oni svojimi výkrikmi *„Ukrižuj Ho!“* (L 23, 21 – 23) dotlačili Piláta k rozsudku smrti. Peter však Židom povedal aj toto: *„Viem, bratia, že ste to z nevedomosti urobili, ako aj vaši poprední mužovia“* (Sk 3, 17). A Pavol napísal kresťanom v Korinte o svetských vládcoch, ktorí boli zodpovední za Ježišovu popravu: *„Hovoríme múdrosť Božiu... a nikto ju nepoznal z kniežat tohto veku, veď keby ju boli poznali, neboli by Pána slávy ukrižovali“* (1K 2, 7n). **Aj my sa musíme zaradiť medzi tých, ktorí sú zodpovední za Ježišovu smrť: Veď hriechy celého sveta – vrátane našich hriechov – Ho priviedli na kríž.** Môžeme sa teda v duchu postaviť pod kríž a byť svedkami toho, ako **sa Ježiš vo smrteľnom zápase prihovára aj za nás: *„Otče, odpusť im!“***Ján vo svojom prvom liste napísal: *„Ak niekto zhreší,* ***máme obhajcu*** (prímluvcu) ***u Otca, Ježiša Krista, spravodlivého.****On je obeťou zmierenia za naše hriechy, a nielen za naše, ale aj za hriechy celého sveta“* (1J 2, 1n).

**Pán Ježiš sa modlí za nás a za všetkých hriešnikov: *„Otče, odpusť im, lebo nevedia, čo činia.“***Avšak **naozaj nevieme, čo robíme?** A potom tí, ktorí vedome hrešia, nemajú nádej na odpustenie? Všimnime si to: Táto druhá časť Ježišovej prvej vety na kríži obsahuje všetko: *„... lebo nevedia, čo činia.“*

Pravdaže, vtedajší rímski vojaci zväčša neboli „nositelia Nobelovej ceny“, nejakí veľkí myslitelia. Veď v rímskych légiách slúžili aj bývalí odsúdenci za kriminálne činy. Možno prinajmenšom niektorí vtedajší vojaci boli naozaj takí prostomyseľní, že si neuvedomovali, aké zlo robia. Alebo si pomysleli: **Plníme si len svoju povinnosť.** Podobne ako si o dozorcovia v nacistických koncentračných táboroch „len plnili svoju povinnosť“, alebo strážcovia hraníc v čase tzv. železnej opony si tiež „iba plnili svoju povinnosť“. **Zlé činy zostávajú zlými; a tí, ktorí ich konajú, sú za ne zodpovední.**

Pokiaľ ide o ostatných spolupáchateľov Ježišovho ukrižovania, určite si uvedomovali, že páchajú neprávosť. **Pilát vedel, že odsudzuje na smrť nevinného človeka.** A veľkňazi a zákonníci, členovia najvyššej židovskej rady by nemuseli robiť taký rozruch okolo Ježišovho zatknutia a minúť naň 30 strieborných, keby to mohli vykonať s čistým svedomím. Aj nám, drahí moji, svedomie spravidla vraví: To, čo konám alebo čo som urobil, nemôže byť Bohu milé. Je teda možné, že na nás sa v žiadnom prípade nevzťahuje Ježišova príhovorná modlitba: *„Otče, odpusť im, lebo nevedia, čo činia"*?

Nezabúdajme na situáciu, v ktorej Pán Ježiš túto modlitbu vyslovil. Modlil sa ju, keď bol On, jednorodený Boží Syn, pravý človek a pravý Boh, ukrižovaný. Nezastavili by sme sa, vystrašení na smrť, keby sme si uvedomili, že svojím správaním križujeme Božieho Syna? No my si to nevšimneme. Žiaľ, spoznáme to až potom. Avšak každý, kto úmyselne trápi Boha a chce, aby „uhol z cesty“, sa dopúšťa hriechu, ktorý Ježiš nazval *„hriechom proti Duchu Svätému“*; pre ktorý niet odpustenia.

Hoci znova a znova hrešíme, uvedomujeme si: **Nechceme odstrániť Spasiteľa z cesty. Naopak, potrebujeme Ho väčšmi než čokoľvek iné, a preto Ho hľadáme a s vďakou prijímame to, čo nám On dáva svojím utrpením a smrťou: odpustenie našich hriechov.** Táto **Pánova láska nás mení.** Mení nás tak, že sa môžeme modliť: *„Odpusť nám viny naše, ako aj my odpúšťame vinníkom svojim!“* **Ježišova príhovorná modlitba** za odpustenie nám totiž nielen dáva spásu a večný život, ale **dáva nám aj dobrý príklad.**

Prvý kresťan, ktorý bol zabitý pre svoju vieru, nasledoval tento Kristov príklad. Bol to Štefan, jeden zo 7 diakonov v prvom jeruzalemskom cirkevnom zbore. Keď ho za jeho vyznanie Pána Ježiša Krista kameňovali, posledné Štefanove slová zneli: „*Pane, nepočítaj im tento hriech!“* (Sk 7, 60)

Vnímame, že **prejavovať takúto lásku k svojim nepriateľom, je niečo nadľudské.** Prirodzene máme tendenciu uvažovať v zmysle: Keď sa so mnou iní zahrávajú takým zlým a zlomyseľným spôsobom, nemôžem im odpustiť.

**Od Pána Ježiša však dostávame moc robiť to, čo by sme sami nezvládli – čosi nadľudské.** Pán Ježiš nám dáva silu odpúšťať svojim vinníkom. Namiesto, aby sme nadávali, hnevali, zlorečili či obracali chrbtom k tým, ktorí sa voči nám previnili, môžeme sa modliť ako Ježiš: *„Otče, odpusť im, lebo nevedia, čo činia.“* *„Tomu však, ktorý môže nad toto všetko učiniť omnoho viac, ako my prosíme alebo rozumieme, a to podľa moci, ktorá pôsobí v nás, Tomu buď sláva v cirkvi a v Kristovi Ježišovi po všetky pokolenia až naveky vekov.“* (Ef 3, 20n) Amen.

Použitím myšlienok M. Kriesera: **Martin Šefranko, evanjelický a. v. farár**

- - - - - - -

**Izaiáš 53, 10 – 12 (ekumenický preklad): 10** Hospodinovi sa zapáčilo zdrviť ho utrpením. Ak položí svoj život ako obetu za vinu, uvidí potomstvo, predĺži si život a skrze neho sa podarí Hospodinov zámer. **11** Po útrapách svojho života uvidí svetlo, nájde uspokojenie svojím poznaním. Môj spravodlivý služobník ospravedlní mnohých, vezme na seba ich viny. **12** Preto mu dám podiel s mnohými a s početnými si rozdelí korisť, lebo až na smrť vydal svoj život a pripočítali ho k zločincom, hoci on niesol hriechy mnohých a **prihováral sa za zločincov**. **AMEN. Slovo nášho...**